**РЕЦЕНЗИЯ**

**от проф. д-р Светла Къртева-Данчева**

**член на научно жури в конкурс за заемане на академичната длъжност „доцент” по обявения конкурс с шифър 2.1 – направление Филология**

**(старокорейски език и култура)**

Кандидатът по обявения конкурс за академичната длъжност ”доцент” гл. ас. д-р Яна Красимирова Манчева е сред първите специалисти в българската кореистика със сериозни изследователски интереси в областта на корейската традиционна култура.

За участие в конкурса тя е представила стойностни изследвания, сред които като особено значителен и приносен се откроява хабилитационният труд „Ролята на учените в културния и политическия живот на традиционна Корея”. В него за първи път в българската кореистика се разкрива в дълбочина значимостта на учените за традиционното корейско общество по време на династия Чосон /1392-1910/. Като се опира на източници, позоваващи се на древни корейски хроники и записки, авторката представя изчерпателно и компетентно понятията, с които се обозначават образованите корейски личности, тяхната роля в управлението, изкуствата и образованието на средновековна Корея. Гл. ас. д-р Яна Манчева си е поставила за цел да разкрие представата на средновековното общество за корейския учен като за „идеалния човек”, който е посредник между необразованите и управниците или Небето /стр.9/. Тя търси отговор на въпросите какви качества и познания е трябвало да притежава човек, за да бъде приет за учен? Каква е била представата за „образованост” в Корея ? /стр.7/ Анализът, който представя в хода на цялото изследване много умело е пречупен през призмата на неоконфуцианството, което е възприето като държавна идеология по време на династия Чосон.

В първа глава на изследването е представено понятието *сонби*, което е най-разпространено по отношение на учените в Корея. Задълбочено са разгледани и други важни термини, свързани с образоваността /*янгбан*, *садебу*/. Авторката представя и връзките на учените с управлението, като с основание въвежда и понятието *сарим*, с което се назовават ерудитите по време на династия Чосон. Тя прави сериозен анализ на влиянието им върху политиката на династия Чосон след 16 век, като същевременно коментира дейността на най-видните личности – крале и учени от този исторически период.

Отправна точка във втора глава е образователната философия в традиционното корейско общество. Яна Манчева убедително представя нагласите на обществото както по отношение на идеалите на корейските учени, така и по отношение на основните акценти в образованието. Много компетентно са разгледани характерните особености на образователните институции, които са съществували в Корея като *соданг* /за начално образование/, *хянггьо* /за средно образование/, частните конфуциански школи *соуон* и държавния университет Сонгюнгуан. Авторката задълбочено анализира същността и механизмите на системата на държавните изпити *куаго*, категориите, отнасящи се към тях, и темите за подготовка на кандидатите.

Връзката между корейските учени *сонби* и изкуствата /музика, литература, калиграфия, изобразително изкуство/ е представена в третата глава на монографията. Разкрита е ролята на музиката като част от образованието и като институция, която трябва да допринася за създаването на социален и политически ред. Авторката компетентно аргументира разбирането на неоконфуцианското общество за музиката като важна част от елементите на държавното управление.

Умението корейските учени да творят литературни произведения е разкрито във втория раздел на трета глава. Яна Манчева се спира подробно на няколко имена на видни писатели и поети, които са оставили дълбока следа и в историческото развитие на държавата. Подобен подход тя използва и при представянето на връзката между *сонби* и калиграфията и изобразителното изкуство. Включени са много удачни примери за видовете живопис и техните школи. Като цяло изследването се базира на сериозен анализ, придружен от прецизни и точни коментари и изводи, което доказва отлично познаване на изворовия материал и на историческата епоха.

В приложението са представени биографични данни за някои от най-значимите за корейската традиционна култура учени. Библиографията включва сериозни научни изследвания на български, руски, английски, френски и корейски език, цитиранията са точни и коректни.

Структурата и съдържанието на изложението съответстват на изследване с качества на хабилитационен труд, съдържащ редица приносни моменти. В него за първи път предмет на изследване в българската кореистика е ролята на учените по време на династия Чосон . Проучен е огромен по обем изворов материал и чрез историко-културологичен подход е разкрита същността на корейската култура. Авторката е успяла да се абстрахира от проекцията на „западни понятия” върху обекта на своето изследване и да изгради успешно цялостен образ на средновековния корейски учен в съответствие с историческата епоха.

Всички посочени достойнства на хабилитационния труд гарантират неговото успешно практическо приложение при обучението на студентите от специалност кореистика. Той ще бъде полезен и за цялостното разбиране на важни понятия, без които не могат да бъдат осъзнати особеностите на традиционната корейска култура.

По темата на хабилитационния труд Яна Манчева има три публикации, двете от които на английски език в авторитетни кореистични издания.

Цялостната научно-изследователска и преподавателска дейност на Яна Манчева също е впечатляваща. Студиите и статиите, публикувани след 2008 г., когато тя защитава докторска дисертация, са задълбочени и стойностни изследвания върху проблеми на корейската традиционна култура на български, френски и английски език.

Посочените сведения за цитати и библиографски позовавания доказват висока оценка на нейния принос като учен в национална и международна академична среда.

Силно впечатление прави и активното участие на гл. ас. д-р Яна Манчева в симпозиуми, конференции и семинари в България и в чужбина.

В периода от 2002 до 2014 г. гл. ас. д-р Яна Манчева е преминала обучение по специализации, свързани с изследователска работа в Париж и с обучение по методика на преподаване на корейски език в Република Корея.

Гл. ас. д-р Яна Манчева се включва активно и в организационната работа на катедра Кореистика. Тя се справя отлично като отговорник на библиотеката по кореистика и като администратор на сайта на Центъра по кореистика.

Внимание заслужава и преподавателската работа на гл. ас. д-р Яна Манчева, която може да се определи също като успешна.

 В бакалавърската програма на специалност Кореистика тя води основни задължителни дисциплини – „Сино-корейска йероглифика”, „Изкуство и култура на традиционна Корея”, „Изкуство и култура на съвременна Корея” „Практически корейски език /текстове с йероглифи/”, „Религиозни и философски учения в Корея” и е един от най-уважаваните от студентите и всички колеги преподавател. Изнася публични лекции, участва в семинари за граждани и в преподавателската работа на фондация „Институт Седжонг”.

 Като имам предвид посочените достойнства на представения хабилитационен труд, както и цялостната активна научна и преподавателска дейност, давам ПОЛОЖИТЕЛНА оценка и предлагам на Научното жури да присъди на гл. ас. д-р Яна Красимирова Манчева академичната длъжност „доцент” по направление 2.1 Филология /Старокорейски език и култура/.

 